google/wiki40b huggingface dataset:
Osmylus fulvicephalus

Utseende

Osmylus fulvicephalus ligner artene i familien gulløyer (Chrysopidae). Kroppen er 40-50 millimeter lang.  Kroppen er grå-svart. Vingene er store og holdes taklagt bakover kroppen i hvile. Vingene er klare uten farger og har flere markerte mørke flekker. Ribbenettet  et omfattende og tett slik som det er vanlig hos insekter i gruppen nettvinger. Hodet er rødlig på farge, lite og rundt og har to store fasettøyne. Munnen er nedoverrettet og antennene er lange og trådformede. 
Larvene  er mørke, nesten svarte.

Levevis

Osmylus fulvicephalus finnes i skogsområder med klipper (berg), ved små bekker der vannet er klart (reint). De voksne flyr i mellom mai og juli. 
Larvene lever under steiner og røtter langs bredden av bekken, som rovdyr på insekter og makk. Ofte lever flere larver i grupper.  De overvintrer som store larver og forpupper seg om våren, i mai, i en kokong.
Lupercalegrotten

Lupercalegrotten i Rom i Italia er ifølge tradisjon og sagn det stedet hvor en hunnulv ammet tvillingene Romulus og Remus som senere grunnla Rom. I 2007 fant arkeologer i forbindelse med restaureringsarbeider av ruinene av keiser Augustus' palass på Palatinerhøyen en 16 meter dyp grotte, dekorert med muslinger og mosaikker, som antas å være den hulen som er knyttet til myten om Roms grunleggelse.
Jimmy Hanson

Karriere

Hanson hadde startet fotballkarrieren i Bradford Parish, og spilte for Stalybridge Celtic da han ble rekruttert til Manchester United, som spilte i engelsk nivå to ved overgangen. Hanson scoret i sine tre første kamper for klubben, og var spilleren med nest flest scoringer i Manchester United i 1927/1928-sesongen av Division 1. Hanson scoret fire mål i en kamp da Manchester United møtte Brentford i FA-cupens tredje runde 14. januar 1928.
Hanson måtte legge opp etter et leggbensbrudd han pådro seg etter 15 minutters spill i en seriekamp mot Birmingham City 25. desember 1929. Han hadde da spilt 138 seriekamper og scoret 47 mål for Manchester United. Han spilte hele sin profesjonelle karriere for klubben.
Vektløfting under Stillehavslekene 1995

Vektløfting under Stillehavslekene  1995. Vektløfting var en av flere sporter som var med i de tiende stillehavslekene som ble arrangert i Papeete i Fransk Polynesia i perioden 25. august til 5. september 1995. Det var niende gangen som Vektløfting var med på programmet under stillehavslekene. Det ble konkurrert i sju vektklasser for kvinner og ti for menn. Det var første gangen kvinner deltok i vektløfting i stillehavslekene. De ble delt tre sett medaljer i hver vektklasse, for støt, rykk og sammenlagt. Fransk Polynesia ble beste nasjon med seks gullmedaljer foran Guam med en.
Ivar Geelmuyden

Ivar Christian Sommerschild Geelmuyden (født 8. april 1819, død 21. mai 1875) var en norsk skolemann og politiker fra Trondheim. 
Geelmuyden ble valgt til stortingsrepresentant for Fredrikshald for perioden 1857-1858 og for Bergen fra 1865 til sin død. Han var også ordfører i Bergen i periodene 1867-1868 og 1873-1875.
Geelmuyden var elev ved Bergen katedralskole til 1837, og ble adjunkt i 1844 (cand.mag). Han var deretter lærer ved Nissens latin- og realskole i Christiania til han ble overlærer ved realskolen i Fredrikshald i 1853. Fra 1862 til sin død var han rektor ved Bergen katedralskole. Han skrev også flere lærebøker i geografi.
Ivar Geelmuyden var far til skolemannen og politikeren Carl Victor Emanuel Geelmuyden.
Alias (TV-serie)

Handling

Sidney Bristow (Jennifer Garner) blir tatt ut av college for å bli spion for det hun tror er Central Intelligence Agency (CIA). Men når den hemlige CIA cella SD-6 dreper Sidneys framdtidlige mann går det opp for henne at det ikke er CIA. Den første sesongen går ut på at Sidney er insider for det ekte CIA inne i SD-6.
Mehamn-opprøret

Mehamn-opprøret eller Mehamnslaget fant sted 2. juni i 1903, da fiskere ødela hvalfangststasjonen i Mehamn fordi de mente at hvalfangsten ødela fisket.
I 1870-årene startet den industrielle hvalfangsten utenfor Finnmark. Kapitalsterke grupper sørfra, med Svend Foyn i spissen, bygde opp flere hvalfangsstasjoner langs finnmarkskysten. Fangsten var så stor at bestanden ble kraftig redusert. Fiskerne mente at hvalen presset fisken inn til kysten og dermed la grunnlaget for kystfisket utenfor Finnmark.
Rundt århundresskiftet var det flere uår i fiskeriene utenfor Finnmark. Hvalstriden mellom norske fiskere på den ene siden og norske hvalfangere og marinbiologer på den andre siden, om hvorvidt hvalfangst var skadelig for sesongfisket langs kysten av Norge blusset derfor opp. Det ble tatt flere initiativ for å få Stortinget til å frede hvalen, men dette førte ikke fram. Aksjonen ble utløst etter at Stortinget i 1903 utsatte behandlingen av hvalfredningen nok en gang.
Den 2. juni 1903 ble stasjonen i Mehamn grundig ødelagt. Omkring 700 til 1500 menn (hovedsakelig fiskere) deltok i opprøret. Flere andre stasjoner var også truet av ødelegging. Militære styrker ble sendt ut for å gjenopprette lov og orden. Hvalfredning ble vedtatt året etter.
Fekting under Middelhavslekene 2013

Fekting under Middelhavslekene 2013. Fekting var en av flere sporter under de syttende middelhavslekene som ble arrangert i Mersin i Tyrkia i perioden 20. til 30. juni 2013. Det var sekstende gangen som fekting var med på programmet under middelhavslekene. Det ble konkurrert i seks øvelser, tre for menn og tre for kvinner. Mennene og kvinnene konkurrerte individuelt i florett, kårde og sabel. Alle tapende semifinalister fikk bronsemedaljer. Italia ble beste nasjon med fire gullmedaljer foran Frankrike med to.
Kungsleden

Kungsleden er en 425 km land vandringsvei som går gjennom fjellene i Lappland i Sverige. Den strekker seg mellom Abisko i nord og Hemavan i sør, og passerer blant annet Kebnekaisemassivet, Stora Sjöfallet, Kvikkjokk, Jäkkvik og Ammarnäs.
Kungsleden er ofte besøkt i sommerhalvåret. Vandringen er varierende og passer for både nye og erfarne vandrere, avhengig av hvilken strekning man velger, og hvorvidt man velger å overnatte i hytte eller telt.
Langs store deler av vandringsveien ligger overnattningshytter som drives av Svenska Turistföreningen. Etapper som mangler overnattingshytter, f.eks. mellom Kvikkjokk og Jäkkvik, passer best for vandrere som overnatter i telt. Disse etappene er de minst besøkte.
Mange overnattningshytter er åpne og bemannet også vinterstid (vanligvis mars–april). Strekningen Abisko–Kebnekaise egner seg derfor for vinterturer, også for nybegynnere.

Historie

Arbeidet med å anlegge Kungsleden ble påbegynt etter initiativ fra den Svenska Turistföreningen (STF) omkring år 1900. Den første delen ble anlagt mellom Abisko og Kvikkjokk, og de første hyttene ble bygd ved Abiskojaure og Kebnekaise i 1907. Leden mellom Abisko og Vakkotavare ble bygd fra 1926 til 1927. Selve navnet Kungsleden ble første gang tatt i bruk av STF i 1928. På 1950-tallet gikk den til Ammarnäs, og i 1975 ble den offisielt forlenget til Hemavan. I 1977 ble det statlige ledsystemet opprettet i fjellet, et system Kungsleden skulle bli en del av.

Vanlige etapper

Det finnes flere alternative etapper. Ved de fleste etappene er det en hytte eller fjellstasjon. Det kan også nevnes at en 33 km lang led til og fra Kungsleden går fra Singi via Kebnekaise fjellstasjon og videre tll Nikkaluokta.
Guanghe

Guanghe (kinesisk: 广河县; pinyin: Guǎnghé Xiàn) er et fylke i Gansu i Folkerepublikken Kina. Det ligger i det autonome prefekturet Linxia Hui.
Befolkningen var på 192 495 innbyggere i 1999.
Øreskål

Øreskål er brukt som betegnelse på en liten bolle eller skål til å drikke av og til servering av mat, og slike skåler var alminnelig i bruk til suppe og grøt på 1700-tallet. Store øreskåler har også vært brukt til servering av drikke mens små øreskåler også har vært brukt til å drikke av.
Øreskåler har ett eller to ører i siden eller et øre og en ring. Hvis det er to er disse alltid plassert symetrisk, men de er ikke alltid like. Betegnelsen brukes både om kar av keramikk og metall. Andre betegnelser som er bruk om slike kar er halvkanneskål, hankeskål, koks, kåse og skillingsskål.
Om tilsvarende kar av tre brukes gjerne vangar om de har to ører og øse eller koks om de har ett øre.
Synagogen i Kaifeng

Synagogen i Kaifeng er en tidligere synagoge i Kina. Den var bygd i 1163, da Kaifeng var Jin-rikets hovedstad, og ble ødelagt av en flom i 1852. 
Synagogen var omgitt av en studiehall, et rituelt bad, et felleskjøkken, et kosherslakteri og en sukka. Synagogen var møtested for de såkalte kaifengjødene. Den var kjent som Renhetens og godhetens tempel. Synagogen ble i årenes løp gjentatte ganger ødelagt av brann og oversvømmelse, og restaurert flere ganger.
Etter flommen i 1852 ble synagogen på nytt delvis ødelagt, og denne gangen forble den liggende i ruiner. Toraruller og andre hebraiske tekster forsvant, ble kjøpt av biblioteker eller tatt av kristne misjonærer. Mange av synagogens øvrige gjenstander havnet i Kaifengs moské.
På den gamle synagogetomten er det nå (2012) et sykehus.
Caprichasia

Utseende

Middelsstore, lange og tynne, mørke trebukker med forkortede dekkvinger. Antennene er tynne, omtrent så lange som kroppen, kraftig utvidet i spissen, særlig de to siste leddene. Det tredje-siste leddet er hvitt. Pronotum er tønneformet, lengre enn bredt. Dekkvingene er tydelig innsvingede på sidene, dekker omtrent to tredjedeler av bakkroppens lengde. Beina er nokså lange og tynne, lårene tydelig klubbeformede.

Utbredelse

Slekten er utbredt med én art i Bolivia og én i Mellom-Amerika fra Guatemala i nord til Panama i sør.
NM i bryting 1967

NM i bryting 1967 ble arrangert i Oslo. Arrangør var Norges Bryteforbund. Kongepokalen ble vunnet av Frank Solberg.
Kösener Corpslisten

Kösener Corpslisten (KCL), frem til 1910 også Kösener Korps-Listen (KKL), er en studentliste med oppføringer for alle medlemmer av tyske studenterlag som er del av Kösener Senioren-Convents-Verband (KSCV). KCL kan bli funnet på de fleste tyske og østerrikske bibliotek av en viss størrelse.
Den første utgaven av KCL ble gitt ut i 1905 i Starnberg under tittelen Kösener Korps-Listen von 1798 bis 1904. I 1910 ble det utgitt en revidert utgave, som ansees for å være en uutømmelig kilde til biografier om studenter fra slutten av 1800-tallet. I 1930-utgaven ble det foretatt en innskrenkning av omtalte studenter. I 1996-utgaven finnes kun studenter som ble medlem av studentlag efter 1919.
I tillegg til studentenes for- og efternavn finner man også fødselssted, fakultet, akademisk grad og yrke. Dersom studenten har avgått med døden, vil også dødssted og -tidsspunkt bli oppgitt.
Ernst Bjerknes

Utdannelse

Han studerte til ingeniør ved Kristiania tekniske skoles bygningsavdeling i 1887. Så tok han en grad i 1891 ved Technische Universität Berlin.

Jobb

Fra 1891 til 1897 jobbet han for Statens vegvesen, dels ved jernbanen. Så fulgte fem år ved Kristiania Opmålingsvæsen, før han i 1903 måtte steppe inn som konstituert (fungerende) reguleringssjef i Kristiania.  Han kritiserte kommunens  rette og kvadratiske reguleringsplan og gikk fra 1908 over til å drive for seg selv. Inspirert av wieneren Camillo Sitte (1943–1903), kunne han nå jobbe videre med en uregelmessig, organisk og slynget reguleringstanke. Han laget i 1916 planen for Lindern Haveby med buede gater.

Annet

Han satt i styret for Polyteknisk Forening 1908–13 og i byens formannskap 1911–13. Bjerknes var ivrig friluftsmann, blant de første som tok i bruk Nordmarka for rekreasjon og skigåing. Ernst ble nummer fire i den første 5-mila i Kollen (Husebyrennet, 1888). Han utga også et par bøker om sin oppvekst og unge år i Oslo.

Familie

Han var sønn av fysiker Carl Anton Bjerknes (1825–1903) og Alette Koren (1837–1923) av slekten Koren.  Storebror Vilhelm Bjerknes (1862–1951) ble en kjent meteorolog. Ernst giftet seg i 1893 med Gunhilde Henrikke Graur (1863–99) og i 1901 med Marie Scharffenberg (1868–1934).
Dadri kullkraftverk

Dadri kullkraftverk er et kullkraftverk i delstaten Delhi i India. Det har en installert produksjonskapasitet på 840 MW fordelt på fire like store blokker / turbiner. Operatør er det indiske selskapet National Thermal Power Corp Ltd.
Anlegget ble utbygd i årene 1991–1994. Brenselstypen er kull.
Dette anlegget må ikke forveksles med det olje- og gassfyrte Dadri kraftverk i delstaten Uttar Pradesh.
Årlig produksjon i 2006-07 var totalt 6,517 TWh, og utslippene av CO2 var 6,4072 mill tonn.
Nørholm

Historie

Forfatteren Knut Hamsun (1859-1952) ervervet gården, og Nobelprisen i 1920 gjorde det mulig for ham å gjøre den til et mønsterbruk, og ombygge og utvide hovedbygningen fra 1830 i klassisistisk stil. Hamsun foretok omfattende oppdyrking av tidligere skogsmark og bygget et nett av driftsveier. Hamsun ønsket å dyrke jorden slik som Isak Sellanrå i Markens Grøde som kom ut i 1917.
Gården tilhører i dag dikterens barnebarn Victoria Hamsun. Eiendommen forvaltes i samarbeid med Stiftelsen Nørholm og Ellinor Hamsuns Legat til Nørholms bevaring.
Nørholm er en gammel adelig setegård, og navnet synes å være påvirket av dansk. Gården hadde antagelig opprinnelig navnet Narholmen. Ifølge «Norske Gårdsnavne» av Rygh er første ledd i daglignavnet rimeligvis en form av ordet knarr, som ble til «Nør-» da gården ble setegard for danske adelsmenn. Det er lange tradisjoner for båtbygging i Landvik og Eide, og at navnet tidligere refererte til vikingenes handelsbåt, knarren, er ikke usannsynlig. I siste halvdel av det 16. århundre var Nørholm lenge eid av den danske adelmannen Pros Lauritssøn av Hørbyslekten, som var lensherre i Nedenes fra 1565 til 1571.  Han tilføyde gjerne «til Nørholm» til navnet sitt når han skulle omtale seg selv i skrift og tale. 
Gården gikk i arv til hans svigersønn, den frisiske adelsmannen Knut Knutsøn. Han drev stor trelasthandel, og det er rimelig at han også solgte trelast fra Nørholm, som lå med sin skog like ned til sjøen og i et strøk som var meget søkt av utenlandske trelastkjøpere.
I 1680 ble Samuel Lauritzen, sønn av sogneprest i Vestre Moland Lauritz Nilsen, eier av Nørholm. Dermed var det slutt med Nørholms privilegium som sådegård. Samuel Lauritzen var en driftig og dyktig mann som arbeidet seg fram til stor velstand og ble sognets mektigste mann.  Han la under seg en rekke gårder i Eide. Ved siden av sitt gårdsbruk drev han også skipsbygging, rederi, mølle og sagbruk. Samuel Lauritzen giftet seg i 1644 med Maren Nielsdatter, datterdatter av Helvig Nielsdatter Skade og Jacob Friis. Helvig Nielsdatter Skade var dansk, men man kan følge hennes aner like tilbake til Ulvhild Olavsdatter, datter av kong Olav Haraldsson som etter sin død ble helgenkåret og kjent som Hellig Olav. Nørholm eller Nørholmen kom i 1749 i den gamle Tjorefamiliens eie gjennom ekteskapet mellom Marie Kristine Sørensdatter Nørholmen (oldebarn av Samuel Lauritzen) og Tellef Nielsen Tjore.
Afromolorchus

Utseende

Middelsstore, slanke trebukker med mer eller mindre forkortede dekkvinger.

Levevis

Larvene utvikler seg i død ved, gjerne tynne greiner. De voksne billene er aktive om dagen og besøker gjerne blomster for å ete pollen.

Utbredelse

Slekten er kjent fra Gabon og Sør-Afrika.
Karl I av Østerrike-Ungarn

Liv og virke

Karl var eldste sønn av keiser Frans Josef av Østerrikes brorsønn, erkehertug Otto av Habsburg (1865–1906) og Maria Josefa av Sachsen (1867–1944), datter av den siste saksiske kongen. Hans bestefar erkehertug Karl Ludwig var bror av keiser Frans Josef I. Han var nevø av erkehertug Franz Ferdinand av Østerrike-Este.
Han forlovet seg den 13. juni 1911 forlovet han seg i Villa delle Pianore ved Lucca (Italia) med Zita av Bourbon-Parma, og de giftet seg den 21. oktober samme år i Schloss Schwarzau (Niederösterreich). De ble foreldre til den senere EU-parlamentarikeren Otto von Habsburg.
Han ble utnevnt til tronfølger til keiser- og kongetronene i Østerrike-Ungarn i 1914 etter skuddene i Sarajevo.

Keiser

Han etterfulgte i 1916 - midt under den brennende verdenskrigen - den gamle keiser Franz Josef. Han søkte omgående separatfred med de vestlige allierte (Frankrike og Storbritannia), noe som mislyktes. Keiser Karl var den eneste blant de politiske lederne som støttet fredsanstrengelsene fra pave Benedikt XV (1914-22). Han var en fredselskende mann og prøvde i 1917 å trekke Østerrike-Ungarn ut av krigen gjennom hemmelige kontakter med de allierte, de mest lovende gjennom sin svoger, prins Sixtus av Bourbon-Parma. Men alle forsøk mislyktes, hovedsakelig fordi keiseren nektet å avstå landområder til Italia. Da det begynte å gå rykter om hans initiativ, benektet han det hele. De rasende allierte offentliggjorde da hans korrespondanse i mars 1918. Fordi han også hadde støttet franske krav på Alsace-Lorraine, ble hans rykte både i Tyskland og i hjemlandet sterkt lidende.
Innenriks initierte Karl til tross for de ekstremt vanskelige tidene en omfattende og eksemplarisk sosial lovgivning, inspirert av kristen sosiallære.
Da første verdenskrig var slutt, ble han tvunget til å tre tilbake. I 1921 forsøkte han å vinne tilbake tronen, i første omgang som konge av Ungarn, men uten å vinne støtte. 
Etter en kort internering i abbediet Tihany ved Balatonsjøen ble Karl den 1. november 1921 sammen med sin hustru Zita tatt med det britiske Donau-skipet Glowworm til Svartehavet og så med den britiske krysseren Cardiff (D58) via Gibraltar til den portugisiske øya Madeira. Få måneder senere døde eks-keiseren, ennå ikke 35 år gammel.

Saligkåring

Han ble saligkåret av pave Johannes Paul II i Peterskirken i Roma i 2004. Dette var den siste saligkåringen Johannes Paul II foretok. Til stede ved saligkåringen var hans sønn Otto von Habsburg og tallrike andre medlemmer av Habsburg-familien.
Château Louis XIV

Château Louis XIV er en slottslignende  herrskapsbygning oppført mellom 2008 og 2011 i Louveciennes i regionen Île-de-France i Frankrike. 
Hele anlegget er oppført med inspirasjon fra 1600-talls arkitektur med moderne teknologi skjult i veggene. Byggherren – interiør og haute-couturefirmaet Cogemad – beskrev slottets fasiliteter: «Med et skinnende springvann i gull, en uendelig rekke av blomster, marmorstatuer, ridestier og en plantet labyrint, minner eiendommens park og haver om Solkongens gartner Le Notres arrangementer».    
Anlegget ble solgt for 275 millioner euro, hvilket i desember 2015 gjorde det til verdens dyreste solgte bolig.
Claire Littleton

Claire Littleton er en fiktiv figur som ble spilt av skuespilleren Emilie de Ravin i TV-serien Lost; en serie som fortalte om livene til de overlevende i et flykrasj i Stillehavet. Claire er introdusert allerede i innledende episode som en gravid kvinne. Figurens bakgrunn er at en synsk person hadde fortalte henne at hun måtte dra til Los Angeles for å adoptere bort sitt kommende barn. Hun var fast i serien inntil hun på mystisk vis forsvinner i den fjerde sesongen. Figuren kom derimot tilbake som fast deltager i serien i sjette sesong.

Før flyulykken

Claire er en ung, blond kvinne med interesse for astrologi som hadde en kjæreste ved navn Thomas. De bodde i Australia. Da de fikk vite at Claire var gravid kom det som et sjokk. Thomas slo opp med Claire da han innså at han ikke hadde noen anelse om hvordan han ville takle det å bli far. Claire gikk til en synsk mann som fortalte henne at Thomas ikke vil ta en del i livet til verken babyen eller henne. Hun fikk beskjed om å oppdra barnet selv, om ikke ville stygge ting skje.
På adopsjonskontoret treffer hun paret Stewart som gjerne vil adoptere et barn. Da Claire skal underskrive fraskrivelsen til barnet, virker ingen av pennene. Hun innser da at barnet ikke skal adopteres bort, hvorpå hun drar og prater med den synske igjen. Han sier at hun må adoptere barnet, men nå til et nytt par som befinner seg i Los Angeles. Han forteller at hun må ta akkurat dette flyet for å komme seg til rett sted på rett tid – situasjonen kan ikke utsettes. Dette flyet er Oceanic Flight 815 som havarerer på den mystiske øya i Stillehavet.
Potsdamavtalen

Overblikk

Etter andre verdenskrig, og Teheran-, Casablanca-, og Jaltakonferansene, hadde de allierte antatt den høyeste myndighet i Tyskland ved Berlinerklæringen (1945) den 5. juni 1945. I «Tremaktskonferansen i Berlin» (Potsdamkonferansens formelle tittel) fra 17. juli til 2. august 1945 ble de tre maktene enige om en «Prosedyreprotokoll, 1. august 1945», som ble underskrevet ved Cecilienhof slott i Potsdam. De som underskrev var generalsekretær Josef Stalin, president Harry S. Truman, og statsminister Clement Attlee, som, etter det britiske valget i 1945, hadde erstattet Winston Churchill som Storbritannias representant. Den provisoriske franske regjering godtok med visse reservasjoner den 4. august.
Kaffeheis

Kaffeheis er et stativ til å skjenke kaffe med. Kaffekjelen settes i stativet, og med en sveiv kan kjelen tippes forsiktig fremover slik at kaffegruten ikke virvles opp når man skjenker. Kaffeheiser kan være laget både av tre og metall og i Norge har de særlig vært i bruk på 1800-tallet.
Synonymer: kaffestol og kjelestol.
Valværfjorden

Valværfjorden er et havområde i Meløy og Rødøy kommune i Nordland. Fjorden ligger på østsiden av Valvær og strekker seg cirka 8 kilometer sørøstover. I vest ligger også Sandvær og Skogsholmen, mens Finnskjærværet, Snyvær og Bolgværet ligger på østsiden av fjorden.
Jacob Vargas

Karriere

Vargas er mest kjent for sin rolle i Oscar-favoritten Traffic (2000) av Steven Soderbergh, med blant andre Benicio Del Toro, Michael Douglas, Don Cheadle, Topher Grace og Catherine Zeta-Jones. Han har også spilt i Get Shorty (1995), Flight of the Phoenix (2004), Jarhead (2005) og Death Race (2008).
Santa Lucía (Uruguay)

Historie

Santa Lucía ble grunnlagt i 1782.

Kommune

Byens ordfører (alcalde) er Raúl Estramil (2012).

Transport

Ruta 11 forbinder Santa Lucía med Ecilda Paullier (vest) og Atlántida (øst).
FF «G.M. Dannevig»

FF «G.M. Dannevig» er et norsk forskningsfartøy eid av Havforskningsinstituttet. Skipet er kalt opp etter
den sørlandske havforskeren Gunder Mathiesen Dannevig (1841–1911). Det har Universitetet i Bergen som medeier. Skiept er fast stasjonert i Skagerrak og Nordsjøen med base på Forskningsstasjon Flødevigen utenfor Arendal. 
I 1985 overtok et nytt fartøy med navn FF «Kystfangst», som det året ble omdøpt til FF «G.M. Dannevig». Skipet er 28 meter langt og på 171 brt. Fartøyet er bygd ved Kystvågen Verft, og har en motorkraft på 660 kW.  
Skipet er spesielt utrustet for tokt innen forskning på fiskebestander, miljøundersøkelser og akustiske undersøkeler. Skipet har laboratorier, ekkolodd, sonarer og annet akustisk utstyr, samt utstyr for å ta vann- og bunnprøver.
Crank

Handlingen

Filmen handler om leiemorderen Chev Chelios (Jason Statham) som etter en jobb våkner opp med en hallusinasjon. Han spiller av en beskjed på en DVD fra en rivaliserende leiemorder som avslører at Chelios har blitt forgiftet med en injeksjon av en mystisk gift kalt «Beijing Cocktail» og at han har en time igjen å leve. Chev finner ut at giften kan bare bli forsinket av hans eget adrenalin. Med liten tid igjen å leve akter han å få hevn samtidig som han raser rundt i Los Angeles for å få sagt farvel til kjæresten Eve (Amy Smart).
Eleasar

Eleasar eller Elasar var ifølge Det gamle testamente sønn av Aron og den annen yppersteprest, og den første yppersteprest etter inngangen i det lovte land. Navnet skrives også Elasar i norske tekster og betyr «Gud har hjulpet». Hans fetter, Elieser, hadde et navn som betyr «Min Gud er hjelper».
Eleasar ble salvet og innsatt som prest av Moses sammen med sin far og sine tre brødre. Han overtok som yppersteprest da Aron døde. Han var sannsynligvis yppersteprest hele tiden da Josva levde. Han ble etterfulgt av sin sønn Pinehas.